Ješ kvalitné, hodnotné potraviny, nahadzuješ si jedlo do MyFitnessPal / Kalorických tabuliek a stále to nejde. Príčina môže byť – a väčšinou aj je – vo veľkosti porcie. Nevážiš si jedlá a množstvo odhaduješ od oka. To však nie je vždy presné.
Lyžička alebo hrsť môže u každého znamenať inú veľkosť. Teda inú gramáž a teda inú kalorickú hodnotu. Dva banány môžu byť rozdielne aj o 50g. Napr. pri ryži tých 5g hore-dole nezáleží, ale u potravín s vyššou kalorickou hodnotou, najmä pri zdrojoch tukov, sa to už môže pekne nazbierať. Rozdiel v pár gramoch orechov, olejov, arašidového masla a pod. je z hľadiska kalórií citeľný.
Možno sú tieto 3 potraviny, ktoré sú na obrázku, aj v Tvojom každodennom jedálničku.
Možno ich odhaduješ od oka.
Možno sa Ti presne takto tvorí kalorický nadbytok a mažeš tým kalorický deficit, v ktorom si myslíš, že si.
A, nie možno, ale práve preto, sa Ti nedarí schudnúť.
Nezdá sa to, ale z príkladu na obrázku je denný rozdiel medzi odhadom a presným množstvom 237 kalórií. Za týždeň to je 1659 kalórií. Na to, že si myslíš ako máš príjem pod kontrolou, celkom slušné množstvo, že?
Táto štúdia skúmala vnímanie uspokojenia z jedla podľa toho, koľko si človek myslí, že zjedol. Dvom skupinám dali rovnako veľkú porciu omelety. Jednej povedali, že je z 2 vajec, druhej, že je zo 4 (reálne bola z troch). Skupina, ktorej bolo povedané, že ich omeleta je z menej vajec, pociťovala hlad skôr a v ďalšom jedle prijali aj viac potravy.
Nie, nemáš chodiť do reštiky alebo na dovolenku s kuchynskou váhou, to je šialenstvo. Ale ak máš možnosť, napr. doma, prečo by si si nemohol odvážiť orechy, vločky, mäso a pod.?
Ak Ti váženie jedla vadí natoľko, že to proste robiť nebudeš, tak nemusíš. Odhaduj. Aj keď budeš mať nejaké odchýlky. Pravidelným varením môžeš získať dostatočne dobrý odhad o gramáži potravín.
Ale práve vážením budeš mať úplnú kontrolu nad svojím príjmom, získaš presný obraz o tom, čo a koľko toho ješ. Podľa presnej úrovne kalorického príjmu a výsledkov na váhe (ideálne v zrkadle a podľa pocitu) sa vieš potom pohrať s kalóriami podľa toho, čo chceš dosiahnuť.
Návod, ako pracovať s MyFitnessPal – https://tomax.sk/e-booky/